## Rješenje Ustavnog suda Republike Hrvatske broj U-III-672/1994 od 2. studenog 1994.

### NN 81/1994 (7.11.1994.), Rješenje Ustavnog suda Republike Hrvatske broj U-III-672/1994 od 2. studenog 1994.

# USTAVNI SUD REPUBLIKE HRVATSKE

Ustavni sud Republike Hrvatske u sastavu Jadranko Crnić, predsjednik
Suda i suci Zdravko Bartovčak, dr. Velimir Belajec, dr. Nikola Filipović,
Ante Jelavić Mitrović, mr. Vojislav Kučeković, Jurica Malčić, mr. Hrvoje
Momčinović, Ivan Marijan Severinac i Mladen Žuvela, odlućujući o ustavnoj
tužbi V. P. iz P. na sjednici održanoj dana 2. studenog 1994. godine donio
je

## RJEŠENJE

1.Odgađa se izvršenje dozvoljeno rješenjem Općinskog sekretarijata za
urbanizam, građevinarstvo i stambeno-komunalne poslove P., ur. broj: 2168-05-03-92-2
od 22. listopada 1992. godine, potvrđeno rješenjem Ministarstva graditeljstva
i zaštite okoliša ur. broj: 531-06/3-93-2/VR od 26. travnja 1993. godine
kojim je naloženo V. P. iseliti iz stana u P., i predati ga Republici Hrvatskoj
putem Ministarstva obrane pod prijetnjom izvršenja.

2. Ovo rješenje stupa na snagu odmah, a odgoda izvršenja ostaje na snazi
do donošenja odluke o ustavnoj tužbi ili dok Sud ne odredi drugačije.

3. Ovo će se rješenje objaviti u "Narodnim novinama".

Obrazloženje:

Podnositelj ustavne tužbe povodom presude Upravnog suda Republike Hrvatske
broj Us-8041/1993 od 18. studenoga 1993. godine kojom je odbijena njegova
tužba protiv rješenja Ministarstva graditeljstva i zaštite okoliša broj
2168-05-03-92-2 od 22. listopada 1992. godine traži zaštitu povrijeđenog
ustavnog prava. Iz sadržaja ustavne tužbe proizlazi da podnositelj traži
zaštitu ustavnih prava iz članka 35. i članka 19. stavka 1. Ustava Republike
Hrvatske. Predlaže da se pobijana presuda i cit. rješenja ukinu, a do donošenja
odluke odgodi izvršenje osporenog rješenja o iseljenju. Navedenom presudom
i rješenjem održano je na snazi rješenje Općinskog sekretarijata za urbanizam,
građevinarstvo i stambeno-komunalne poslove kojim je podnositelju ustavne
tužbe naloženo iseljenje iz stana u koji je uselio na temelju rješenja
bivše Komande garnizona P. od 2. kolovoza 1991. godine. Upravni je sud
presudu donio na temelju stajališta da je rješenje Komande garnizona P.
doneseno nakon stupanja na snagu Uredbe o zabrani raspolaganja nekretninama
na teritoriju Republike Hrvatske (24. srpnja 1991."Narodne novine"
broj 36/91) kada bivša JNA više nije mogla raspolagati stanovima na teritoriju
Republike Hrvatske, pa niti "ustupati u otkup", te je rješenje
ništavo. Kako se na osnovi ništavog rješenja ne može steći stanarsko pravo,
to isto ne predstavlja valjanu pravnu osnovu za useljenje u stan. Prijedlog
za odgodu izvršenja rješenja je osnovan. Na temelju odredbe članka 53.
Poslovnika Ustavnog suda Republike Hrvatske ("Narodne novine"
broj 29/94) ustavna tužba, u pravilu ne sprečava izvršenje osporenog akta,
ali na prijedlog podnositelja ustavne tužbe Sud može odgoditi izvršenje
do donošenja odluke, ako bi izvršenje prouzročilo podnositelju tužbe štetu
koja bi se teško mogla popraviti, a odgoda nije protivna javnom interesu
niti bi se odgodom nanijela nekome veća šteta. Uvidom u relevantne akte
Sud je utvrdio da je u konkretnom slučaju naloženo iseljenje na osnovi
članka 94. u svezi članka 89. Zakona o stambenim odnosima. Međutim, iz
akata i navoda ustavne tužbe proizlazi da je podnositelj ustavne tužbe
prije useljenja u sporni stan imao stanarsko pravo na drugom stanu, vlasništvo
kojega je prešlo na Republiku Hrvatsku, a na osnovi Uredbe o preuzimanju
sredstava JNA i SSNO na teritoriju Republike Hrvatske u vlasništvo Republike
Hrvatske ("Narodne novine" broj 52/91). Dakle, postavlja se mogućim
pitanje eventualne uspostave prijašnjeg stanja. U konkretnom slučaju izvršenje
rješenja o iseljenju po podnositelja ustavne tužbe, moglo bi prouzročiti
teško popravljivu štetu, a istodobno ovaj Sud ne nalazi da bi odgoda izvršenja
mogla nekome nanijeti štetu. Sud je stoga ocijenio da su se ispunile pretpostavke
za određivanje privremene mjere obustavljanjem od izvršenja rješenja o
iseljenju do donošenja odluke o ustavnoj tužbi. Na temelju izloženoga riješeno
je kao u izreci. Rješenje o objavljivanju zasniva se na odredbi članka
20. stavka 1. Ustavnog zakona o Ustavnom sudu Republike Hrvatske ("Narodne
novine" broj 13/91).

Broj: U-III-672/1994

Zagreb, 2. studenog 1994.

USTAVNI SUD REPUBLIKE HRVATSKE

Predsjednik

**Jadranko Crnić, v. r.**

Rješenje, NN 81/1994-1389